FI Euroopan unionin virallinen lehti L 286/4

KOMISSION ASETUS (EU) 2016/1866,

annettu 17 päivänä lokakuuta 2016,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse 3-deken-2-onin, asibentsolaari-s-metyylin ja heksaklooribentseenin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 16 artiklan 1 kohdan a alakohdan, 17 artiklan ja 49 artiklan 2 kohdan

sekä katsoo seuraavaa:

(1) Asibentsolaari-s-metyylin jäämien enimmäismäärät vahvistettiin asetuksen (EY) N:o 396/2005 liitteessä II. Heksaklooribentseenin jäämien enimmäismäärät vahvistettiin kyseisen asetuksen liitteessä II ja liitteessä III olevassa B osassa. 3-deken-2-onille ei ole vahvistettu erityisiä jäämien enimmäismääriä eikä ainetta ole sisällytetty kyseisen asetuksen liitteeseen IV, joten siihen sovelletaan kyseisen asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(2) Tehoainetta 3-deken-2-oni sisältävän kasvinsuojeluaineen käyttöä perunaan koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus kyseisen tehoaineen sisällyttämiseksi asetuksen (EY) N:o 396/2005 liitteeseen IV.

(3) Asetuksen (EY) N:o 396/2005 8 artiklan mukaisesti asianomainen jäsenvaltio arvioi kyseisen hakemuksen, ja arviointiraportti toimitettiin komissiolle.

(4) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemuksen ja arviointiraportin, tarkasteli etenkin kuluttajille ja tapauksen mukaan eläimille aiheutuvia riskejä ja antoi päätelmänsä ehdotuksesta tehoaineen sisällyttämiseksi asetuksen (EY) N:o 396/2005 (2) liitteeseen IV. Se toimitti kyseisen päätelmän komissiolle ja jäsenvaltioille sekä asetti sen yleisesti saataville.

(5) Päätelmässään elintarviketurvallisuusviranomainen totesi, että saatavilla olevien tietojen perusteella ei voida vahvistaa, että 3-deken-2-onin käytöllä tehoaineena kasvinsuojeluaineissa ei ole ravinnon kautta tapahtuvan saannin myötä välittömiä tai myöhemmin ilmeneviä haitallisia vaikutuksia ihmisten terveyteen, herkät väestöryhmät mukaan luettuina. Siksi tehoainetta ei pitäisi sisällyttää asetuksen (EY) N:o 396/2005 liitteeseen IV, ja jäämien enimmäismäärät olisi asetettava asianmukaisen määritysrajan tasolle. Komissio kuuli Euroopan unionin vertailulaboratorioita asianmukaisista määritysrajoista.

(6) Asibentsolaari-s-metyylin osalta elintarviketurvallisuusviranomainen toimitti päätelmän tehoainetta sisältävien torjunta-aineiden riskinarviointia koskevasta vertaisarvioinnista (3). Tässä yhteydessä se suositteli jäämien enimmäismärän nostamista siemenhedelmien osalta tasolle 0,2 mg/kg. Uusien toksikologisten vertailuarvojen perusteella se suositteli, että tomaattien osalta jäämien enimmäismäärää pienennetään arvoon 0,3 mg/kg.

(7) Kaikki heksaklooribentseeniä tehoaineena sisältävien kasvinsuojeluaineiden voimassa olleet luvat on peruutettu. Tästä syystä kyseisille tehoaineille vahvistetut jäämien enimmäismäärät olisi poistettava liitteistä II ja III asetuksen (EY) N:o 396/2005 17 artiklan sekä 14 artiklan 1 kohdan a alakohdan mukaisesti. Tuoreet seurantatiedot osoittavat, että kurpitsansiemenissä esiintyy määritysrajaa suurempia jäämämääriä (4). Heksaklooribentseenijäämät johtuvat tämän pysyvän yhdisteen aikaisemman käytön aiheuttamasta maaperän saastumisesta. Heksaklooribentseenin esiintymistä kurpitsansiemenissä kyetään riittävällä tavalla rajoittamaan nykyisellä jäämien enimmäismäärällä, joka on 0,05 mg/kg. Kyseistä jäämien enimmäismäärää tarkastellaan uudelleen; tarkastelussa otetaan huomioon 10 vuoden kuluessa tämän asetuksen julkaisemisesta käytettävissä olevat tiedot. Eläinperäisten tuotteiden osalta seurantatiedot osoittavat, että kaikkien lajien lihakselle ja maidolle olisi vahvistettava määritysrajaa alemmat arvot.

(8) Kun otetaan huomioon elintarviketurvallisuusviranomaisen päätelmät ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(9) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(10) Sen vuoksi asetusta (EY) N:o 396/2005 olisi muutettava.

(11) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista tällä asetuksella ja joiden osalta kuluttajansuoja säilyy tietojen mukaan korkeatasoisena.

(12) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla

Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen kaikkiin tuotteisiin, jotka on tuotettu ennen 10 päivänä toukokuuta 2017, lukuun ottamatta asibentsolaari-s-metyylin pitoisuutta tomaateissa.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 10 päivästä toukokuuta 2017.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä lokakuuta 2016 Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one). EFSA Journal 2015;13(1):3932 [43 pp.].

(3) Conclusion on the peer review of the pesticide risk assessment of the active substance acibenzolar-S-methyl. EFSA Journal 2014;12(8):3691 [74 pp.].

(4) The 2013 European Union report on pesticide residues in food. EFSA Journal 2015;13(3):4038 [169 pp.]. The 2012 European Union report on pesticide residues in food. EFSA Journal 2014;12(12):3942 [156 pp.]. The 2011 European Union report on pesticide residues in food. EFSA Journal 2014;12(5):3694 [511 pp.]. The 2010 European Union report on pesticide residues in food. EFSA Journal 2013;11(3):3130 [808 pp.]. The 2009 European Union report on pesticide residues in food. EFSA Journal 2011;9(11):2430 [225 pp.].